google/wiki40b huggingface dataset:
Inga Ābele

Biogrāfija

Inga Ābele augusi un mācījusies Rīgā, vēlāk strādājusi Oktes zirgaudzētavā. 1997. gadā iestājusies Latvijas Kultūras akadēmijā, kur Laura Gundara vadībā apguvusi teātra un TV dramaturģiju, studijas beigusi 2001. gadā. Literāras publikācijas kopš 1996. gada.
Vairākas Ābeles lugas iestudētas Latvijas un ārzemju profesionālajos teātros. Viņa ir scenārija autore TV filmai "Akas māja" (2000) un līdzautore kinofilmai "Pa ceļam aizejot" (2001), pēc viņas lugas veidota kinofilma "Tumšie brieži" (2006), pēc Ābeles dienasgrāmatām veidota izrāde "Sibīrija" (2004), viņa dramatizējusi teātrim literārus darbus, piemēram, pēc latviešu literatūras klasikas darbiem veidotajai izrādei "Skola" (2008).
Rakstniece saņēmusi Literatūras gada balvu dramaturģijā par grāmatu "Lugas" (2003) un četras prozā par stāstu krājumu "Sniega laika piezīmes" (2004) un romāniem "Paisums" (2008), "Klūgu mūks" (2014) un "Duna" (2017). 2009. gadā romāns "Paisums" apbalvots arī ar Baltijas asamblejas balvu. Ābeles stāsti vairākkārt apbalvoti arī ikgadējā festivālā "Prozas lasījumi".
Par Latgales vēsturei veltīto romānu "Klūgu mūks" Andra Neiburga rakstījusi: "ir tapis latviešu literatūrai nozīmīgs, liels darbs, literārs piemineklis Latgales vēsturei un Francim Trasunam, kas reizē ir arī laba un aizraujoša literatūra tiem, kas vēl spēj lasīt garus romānus." 2014. gadā romānam piešķirta Dzintara Soduma balva par novatorismu literatūrā, kā arī "Literatūras gada balva 2014" kā gada labākajam prozas darbam. Inga Ābele par šo romānu saņēma "Autortiesību bezgalības balvu 2017", jo tas izdots grāmatas formātā, e-grāmatas versijā, tulkots lietuviešu valodā, iestudēts radiolasījumos (Latgales Radio un Latvijas Radio 1), izdots radiolasījumu audio ieraksts un iestudēts Latvijas Nacionālajā teātrī (režisore Indra Roga).
Trīs citroni mīļotajai

Sižets

Laulātais pāris gaida pirmā bērniņa piedzimšanu. Laimīgais tēvs ir gatavs izpildīt jebkuru mīļotās sieviņas vēlēšanos - arī tikai atnest citronus.
Makšķerēšana

Makšķerēšana ir zivju ķeršana pārtikas iegūšanas, izklaides vai sportiskā nolūkā, izmantojot īpašus āķus un ēsmu. Makšķerēšana ir ļoti daudzu cilvēku vaļasprieks. Cilvēki makšķerē, gan lai atpūstos, gan arī tas var būt sporta veids vai pat dzīvesveids. Makšķerēšanā ir ļoti daudz dažādu zivju ķeršanas metožu. Parasti tās ir dažāda veida makšķeres. Var zivis ķert arī rūpnieciski ar tīkliem, bet tad tā ir zvejošana, nevis sportiskā makšķerēšana vai hobijs. Pati makšķerēšana, kā tāda, ir tik sena, cik seni ir cilvēki. Jau pirmatnējie cilvēki ir mēģinājuši makšķerēt zivis, tikai viņi darīja daudz primitīvāk un bez palīglīdzekļiem makšķerrīku un mānekļu izskatā. Ir makšķernieki, kuri makšķerē tīri sportiskās intereses pēc un visus noķertos lomus laiž vaļā, bet ir tādi, kas lomu patur un lieto to uzturā.
Makšķerēt var gan no krasta, gan no laivas. Jāievēro, ka dažās ūdenstilpēs, lai makšķerētu, ir jānopērk speciāla licence. Kā arī jāievēro makšķerēšanas noteikumi un dažādi liegumi un ierobežojumi. Jābūt arī makšķernieku kartei.
Ir arī profesionāli makšķernieki-sportisti. Makšķerēšana notiek daudzas sacensības starptautiskā un vietējā mērogā. Tiek rīkoti pat pasaules čempionāti dažādās makšķerēšanas disciplīnās.
Pēdējā laikā viens no populārākajiem makšķerēšanas veidiem, kas ieguvis lielu atzinību makšķernieku vidū, ir spininingošana. Mānekļus spiningošanai var pirkt, bet var gatavot pats, vai pārtaisīt pirktos. 
Ļoti nemainīgs un populārs makšķerēšanas veids ir pludiņmakšķerēšana. Lai efektīvi makšķerētu ar šo metodi, sākumā zivis tiek iebarotas. Var izmantot jau gatavas barības zivju iebarošanai, bet var tās pagatavot patstāvīgi.
Makšķerēšana ir viens no populārākajiem atpūtas veidiem, kā cilvēks var atpūsties brīvā dabā.
Suunto

Vēsture

1933. gadā somu izgudrotājs un sportists Tomass Vohlonens (Tuomas Vohlonen) iesniedza patentu par ar šķidrumu pildītu magnētisko kompasu. Šķidrums zināmā mērā bremzēja magnētisko adatu, un tā miera stāvoklī nostājās daudz ātrāk nekā tradicionālajos kompasos. 
1936. gadā Tomass Vohlonens kopā ar sievu Elli un brāļadēlu Kauko dibināja uzņēmumu Suunto Oy kompasu ražošanai. Uzņēmumam ienākumus nesa arī licenču pārdošana daudzām valstīm. 1939. gadā Tomass Vohlonens mira.
Suunto ar kompasiem apgādāja Somijas armiju Ziemas kara un Turpinājuma kara laikā. Pēc kara strauji samazīnājās armijas pasūtījumi, un uzņēmums sāka pievērsties starptautiskajam tirgum.
1952. gadā Vohlonena atraitne Elli pārdeva uzņēmumu profesoram un diviem ķīmijas inženieriem Pāvo Kajannem (Paavo Kajanne), Ārnem Mahnalam (Aarne Mahnala un Veli Jussi Hēlsē (Veli-Jussi Hölsö), kuriem piederēja arī slēpju smēru ražotājs Redox.
1953. gadā uzņēmums sākta jūras kompasu ražošana. 1957. gadā sāka ražot altimetrus un hipsometrus (koka augstuma noteicējus).
1965. gadā sākta niršanas kompasu izlaide.
1979. gadā Suunto tika pārdots Hämeen Peruna Oy un Niemistē (Niemistö) ģimenei, un tas sāka paplašināties, iegādājoties vairākus uzņēmumus. Suunto sāka izstrādāt precīzās mehānikas un elektroniskos instrumentus sportam.
1981. gadā nopirkts niršanas piederumu ražotājs Sea Quest. 1987. gadā izlaists niršanas dators SME.
1990. gadu sākuma ekonomikas lejupslīdes rezultātā Suunto tika pārdots investīciju uzņēmumam Sponsor Oy. Suunto tika sadalīts divās nodaļās: Suunto un Electronics.
1995. gadā Suunto akcijas sāktas kotēt Helsinku biržā. 1996. gadā Suunto iegādājās Šveices kompasu ražotāju Recta SA.
1999. gadā Suunto tika pārdots uzņēmumu grupai Amer-yhtymä Oy (tagad Amer Sports). 2000. gada martā tas pārtrauca kotēt akcijas Helsinku biržā. 2001. gadā Suunto galvenais birojs pārvācās no Espo uz Vantā, blakus Helsinku lidostai.
2017. gada Pasaules čempionāts šosejas riteņbraukšanā

2017. gada Pasaules čempionāts šosejas riteņbraukšanā notika Bergenā, Norvēģijā, no 17. līdz 24. septembrim. Tas bija 84. Pasaules čempionāts un otrā reize, kad tas noticis Norvēģijā. Pirmoreiz tas notika Oslo 1993. gadā.
Čempionāts sastāvēja no 12 sacensībām: grupas un individuālā brauciena vīriešiem, sievietēm, vīriešiem līdz 23 gadu vecumam, jauniešiem un jaunietēm, kā arī komandu brauciena vīriešu un sieviešu profesionālajām komandām.

Kandidāti

2014. gada 25. septembrī 2014. gada Pasaules čempionāta laikā Ponferradā pēc divu dienu sanāksmes tika paziņots, ka Bergena ir izvēlēta par rīkošanas vietu 2017. gada čempionātam. Citi kandidāti bija Insbruka (Austrija), Melburna (Austrālija) un Bogota (Kolumbija).
Bergena savu pieteikumu iesniedza pirms 2014. gada 1. janvāra. Līdz tam brīdim plānošanā bija ieguldīti 18 mēneši darba. Kopējais pasākuma budžets tiek lēsts ap 156 miljonu Norvēģijas kronu apjomā. No tiem 58 miljoni ir paredzēti kā maksājums UCI par tiesībām organizēt sacensības. Norvēģija neveiksmīgi kandidēja uz 2016. gada Pasaules čempionāta rīkošanu.
Eķengrāves muiža

Eķengrāves muižas (vācu: Eckengraf, agrāk Eichengrabe) kungu māja atrodas Viesītes novada Eķengrāvē, netālu no Viesītes. Muiža līdz 1920. gada agrārajai reformai piederēja Johanam Rehenbergam-Lintenam, pēc tam tās zeme 1333 ha kopplatībā tika sadalīta 29 jaunsaimniecībās. Muižas kungu mājas izskats bija pieticīgs - gara, dzeltenas krāsas ēka.

Vēsture

Norādes par muižu pie Sēlpils-Saukas ceļa ir kopš 1477. gada, kad Livonijas ordeņa mestrs Borhs tur izlēņoja vienu arklu (ap 20ha) zemes kalējam Ansim (Ansim Smēdem) un viņa pēcnācējiem. Kurzemes un Zemgales hercogistes laikā šī Sēlpils pilskunga tiesas tirdzniecības muiža bija Joela Laflera, tad Heinriha fon Fītinghofa (1565) un Otmera Grothusa (1590) īpašumā. 1622. gadā muiža pirmo reizi pieminēta kā Eichengrabe ("Ozolgrava"), kas 1633. gadā pārgāja Andreja Manteifela-Cēges īpašumā. 1698. gadā muižu nopirka Piksteres dzimtkungs Ferdinands Taube, 1753. gadā Ferdinands Vitens (Witten), 1762. gadā Ernests fon der Hovens, 1783. gadā Frīdrihs fon Manteifels. Tolaik muižā bija pierakstīti 402 cilvēki.
Pēc Kurzemes guberņas izveides Eķengrāves muiža 1798. gadā tika izūtrupēta un to par 40 tūkstošiem dālderu ieguva tieslietu padomnieks Vite fon Vitenheims (Witte von Wittenheim). 1824. gadā muižu par 41 tūkstoti rubļu uz 99 gadiem iznomāja Plānes dzimtkungam Gustavam Betiheram, pēc kura nāves dzimtsķīlas tiesības uz muižu ieguva Aleksejs Baikovs (1842) un tirgotājs Andrejs Odiņš (1846). 1861. gadā muižu par 120 tūkstošiem rubļu nopirka Heinrihs Heincs, bet 1872. gadā to ieguva Johans Rehenbergs-Lintens (Johann von Rechenberg genannt Linten). Viņš muižas zemi uz 99 gadiem izrentēja apmēram 70 zemnieku saimniecībām. 1910. gadā viņš to atdāvināja savam dēlam Johanam, kas sāka iznomātās zemes pārdot dzimtīpašumā un pēc Latvijas Republikas nodibināšanas muižas neatsavināmo daļu par 50 tūkstošiem latu atdāvināja savai meitai Irēnai Rehenbergai-Lintenai (1901-1988). Viņa 1926. gadā Jelgavā apprecējās ar Nikolaju Līvenu (Nicolai Lieven, 1899-1972) un dzīvoja Latvijā līdz vācbaltiešu izceļošanai 1939. gadā.
Viņš jums nav nekāds Dimons

Saturs

Filmā apskatīts tas, kā Medvedevs caur uzticības personu un radinieku uzturētu labdarības un nekomerciālo fondu tīklu esot saņēmis miljardieru Ališera Usmanova un Leonīda Mihelsona dāvinājumus, kā arī Gazprombank, Bašņeft meitas uzņēmuma un citu uzņēmumu finansējumu aptuveni 70 miljardu rubļu jeb 1,1 miljarda eiro vērtībā, par ko tostarp uzcelta un uzturēta premjera muiža un agronomiskais komplekss Mansurovo, premjera kalnu rezidence Sočos, vīna dārzi Anapā un Toskānā un lauku mājas Pļosā, Ivanovas apgabalā.

Reakcija

Diennakts laikā filma YouTube ieguva vairāk nekā 2 miljonus skatījumu, bet 2017. gada maijā tās skatījumu skaits bija desmitkāršojies — līdz vairāk nekā 20 miljoniem. Reaģējot uz filmā paustajām apsūdzībām kukuļošanā, nodokļu nemaksāšanā, notiesāšanā par izvarošanu, Krievijas uzņēmumu nelikumīgā iegūšanā un cenzūras ieviešanā sev piederošajā izdevniecībā Kommersant, Ališers Usmanovs iesniedza prasību pret Navaļniju par neslavas celšanu.
2017. gada 26. martā daudzās Krievijas pilsētās notika Navaļnija izsludināti protesti pret valdības korupciju. Piemēram, Vladivostokā protestos piedalījās aptuveni 700 cilvēku, Jekaterinburgā — ap 1000 cilvēku, Novosibirskā — ap 1000 cilvēku, Sanktpēterburgā — ap 4000 cilvēku un Maskavas centrā — no 8000 līdz 20 000 cilvēku (pēc dažādām aplēsēm). Vairāk nekā 1000 protestētāju policija aizturēja. No tiem aptuveni 900 aizturēto bija Maskavas protestos, kuros neilgi pēc protestu sākšanās aizturēja arī pašu Navaļniju, kam par neatļautu protestu rīkošanu un nepakļaušanos policijai tiesa vēlāk piesprieda 15 diennakšu apcietinājumu un 20 000 rubļu naudassodu.
Pats Medvedevs atbildi uz apsūdzībām sniedza gandrīz mēnesi pēc filmas publicēšanas — 2017. gada aprīļa sākumā, Krievijas ziņu aģentūrai TASS filmu nosaucot par „pasūtījumu no ļaudīm ar konkrētiem politiskiem mērķiem” un salīdzinot to ar kompotu:
 Paņem tur visādu zaņķi, savāc par mani visādas muļķības, ja runa ir par mani, par man pazīstamiem cilvēkiem un par cilvēkiem, ko es vispār nezinu. Par kaut kādām vietām, kur esmu bijis. Par vietām, par kurām es arī nekad neesmu dzirdējis. Savāc kaut kādus papīriņus, fotogrāfijas, apģērbu. Tad rada tādu produktu un piedāvā to.
 — Dmitrijs Medvedevs atbildot uz filmā paustajām apsūdzībām
Partijas „Vienotā Krievija” vadītāja vietnieks Andrejs Isajevs filmu nosauca par „Navaļnija izdomājumiem”, bet partijas „Taisnīgā Krievija” vadītāja vietnieks Mihails Jemeļjanovs — par „viltus ziņām”, norādot, ka nerosinās izmeklēt Medvedevam filmā paustās apsūdzības kukuļņemšanā.
2017. gada 19. maijā, dažas stundas pirms pirmstiesas sēdes Usmanovs YouTube publicēja 12 minūtes garu atbildes video „Ališers Usmanovs pret Alekseju Navaļniju”, kurā filmā paustās apsūdzības atkārtoti noliedza, apgalvojot, ka Navaļnijs melo un nosaucot viņu par „bandītu”, „zaudētāju” un „caurkritušu uzņēmēju”, kam viņš uzspļaujot.  2017. gada 31. maijā Maskavas Ļubļinas rajona tiesa Usmanova prasību apmierināja, liekot fondam desmit dienu laikā aizvākt visu Usmanova reputācijai kaitējošo informāciju un publicēt tās atsaukumu. Navaļnijs paziņoja, ka fonds savus materiālus nedzēsīs.
Tiešā runa

Tiešā runa ir kādas citas personas runas vai domu tiešs atkārtojums. Šajā attēlojumā parasti tiek ievērota arī runātāja leksiska, sintakse, stils un intonācija. Tiešā runa ir viens no trim citrunas attēlojumiem latviešu valodā. Pārējie divi ir noģiedamā tiešā runa un netiešā runa.
Tiešā runa parasti tiek likta pēdiņās, tomēr tās atdalīšanai no pārējā teksta var tikt izmantotas arī domuzīmes. Tā var tikt sasaistīta ar piebildi, kurā parasti ir ietverta informācija par tiešās runas autoru, vai arī ar noteiktām rakstiskām zīmēm (piemēram, interpunkciju vai jaunu rindkopu). Tiešās runas un piebildes savstarpējais novietojums nosaka interpunkcijas lietojumu. Tiešā runa var atrasties piebildes priekšā, aiz piebildes, abpus piebildei vai arī starp piebildes daļām.
Laimes hormoni

Hormonu veidošanās

Hormoni cilvēkam veidojas dažādos sekrēcijas dziedzeros, cetrālajā nervu sistēmā- gan epifāzē, gan hipotalāmā (smadzenēs), gan perifēras nervu sistēmas ganglijos, piemēram, virsnieru serdē. Daudzi no šiem ķīmiskajiem savienojumiem darbojas arī kā neiromediatori, kuru funkcijas ir parsūtīt impulsus starp nervu šūnām. Attiecīgi tā dēvētie laimes hormoni rūpejas par to, lai cilvēks sasniegtu laimes izjūtu.

Fizisko aktivitāšu ietekme uz hormonu darbību

Viens no visvienkāršākajiem risinājumiem, kas palīdz stimulēt, regulēt un līdzsvarot laimes hormonu darbību, ir fiziskas aktivitātes. Veicot fiziskas aktivitātes tiek stimulēti hormonu darbības procesi smadzenēs un visā organismā, tādējādi cilvēks jūtas laimīgs un gandarīts, tiek izdalīts adrenalīns,kas veicina pašapziņas celšanos, endorfīns un enkefalīns, kas ir dabiskie opiāti, tie ne tikai palīdz tikt galā ar ikdienas stresu, bet arī mazina baiļu un sāpju sajūtu. Sportošana normalizē arī stresa hormona kortizola daudzumu organismā, kas paaugstina asinsspiedienu, ietekmē glikozes līmeni asinīs, pavārdzina imunitāti.

Ēšanas ietekme uz hormonu darbību

Laimes hormonus un to darbību stimulējošas vielas var iegūt arī ar uzturu. Piemēram, melatonīns ir sastopams banānos, ķiršos, kukurūzā, tomātos, rīsos, ingverā un citos pārtikas produktos. Ir veikti arī dažādi pētījumi Vorikas universitātē Lielbritānijā, kuros noskaidrots, ka vislaimīgākie ir cilvēki, kuri dienā apēd vismaz septiņas dažādas augļu un dārzeņu porcijas. (vienā porcijā 80 gramu) .
Laimes hormoniem ar uzturu ir cieša saistība. Piemēram, serotonīns nodrošina pareizu apetītes regulāciju, jo šis hormons rada sāta sajūtu, savukārt garšīgs un īpaši patīkams ēdiens var izraisīt gandarījuma sajūtu, kas rodas dopamīna iedarbībā.
Jānis Dombrava

Biogrāfija

Dzimis Rīgā. Mācījies Natālijas Draudziņas ģimnāzijā. Pēc vidējās izglītības iegūšanas Rīgas Raiņa 8. vakara (maiņu) vidusskolā iestājās Latvijas Universitātes Vēstures un filozofijas fakultātē, kuru absolvēja 2010. gadā, iegūstot bakalaura grādu.
J. Dombrava bijis precējies ar Ievu Bērziņu, 2011. gadā viņa ģimenē piedzima meita. Šķīrušies 2016. gadā.

Politiskā darbība

2005. gadā iestājies organizācijā "Visu Latvijai!", kas nākamajā gadā pārtapa par politisko partiju. Bija partijas Rīgas Vidzemes priekšpilsētas un vēlāk apvienotās Rīgas nodaļas vadītājs un partijas valdes loceklis.
2007. gada 8. februārī J. Dombrava bija viens no "Visu Latvijai!" rīkotās protesta akcijas dalībniekiem, kuri pie Saeimas izģērbās puskaili 18 grādu salā, lai protestētu pret Abrenes atdošanu Krievijai. 2009. gada 10. martā "Visu Latvijai!" rīkoja "Skolu vienības uguns" akciju, lai nepieļautu mazo lauku skolu likvidāciju. Akcija spēja vienot aptuveni 200 skolas un 20 000 cilvēku visā Latvijas teritorijā, vienlaicīgi iededzot vienības ugunskurus. J. Dombrava kandidēja 2009. gada Rīgas Domes vēlēšanās, taču partijas "Visu Latvijai!" saraksts neguva pietiekošu vēlētāju atbalstu.
2010. gadā kandidēja 10. Saeimas vēlēšanās no Nacionālās apvienības un tika ievēlēts Saeimā no Vidzemes vēlēšanu apgabala. J. Dombrava ir jaunākais Saeimas deputāts pēc Latvijas valstiskuma atjaunošanas (ievēlēts 22 gadu vecumā, tādā pašā gadu skaitā, tomēr par dažiem mēnešiem vecāki Saeimā savulaik ievēlēti arī Māris Vītols, Juris Sokolovskis un Jānis Upenieks).
2011. gada rudenī Saeimas ārkārtas velēšanās J. Dombrava tika ievēlēts 11. Saeimā no Nacionālās apvienības. Tāpat vēlētāju atbalstu saņēmis 12. Saeimas vēlēšanās 2014. gadā, kad ievēlēts 12. Saeimā. 2018. gada rudenī ievēlēts 13. Saeimā, kļūstot par pirmo Saeimas deputātu, kurš 30 gadu vecumā ir bijis ievēlēts četrās Saeimās. Kandidēja 2019. gada Eiropas Parlamenta vēlēšanās, bet netika ievēlēts.
J. Dombrava ir aktīvi darbojies, lai tiktu ierobežota imigrācija, gan iestājoties pret "bēgļu kvotām", gan panākot, ka tiek samazināts sociālais atbalsts bēgļiem, gan aicinot Saeimu neatbalstīt ANO Globālās migrācijas kompaktu.
2018. gada jūnijā savas politiskās darbības dēļ viņš ir iekļauts Krievijas "melnajā sarakstā".
Ulmaņa 1. Ministru kabinets

Kārļa Ulmaņa vadībā Latvijas Republikas Ministru kabinets darbojās laika posmā no 1920. gada 20. jūnija līdz 1921. gada 18. jūnijam. Tā bija pirmā Latvijas Republikas valdība, kuru apstiprināja tautas vēlēts parlaments.
Ovi (Nokia)

Ovi (somu: "durvis") bija Nokia interneta pakalpojumu zīmols. Ovi pakalpojumus varēja izmantot no mobilajām ierīcēm, datora (ar Nokia Ovi Suite palīdzību) vai no tīmekļa. Galvenās pakalpojumu jomas: spēles, kartes, mediji, ziņojumapmaiņa un mūzika. Ovi tika iekļauti arī trešās puses pakalpojumi.
Ovi tika prezentēts 2007. gada 29. augustā. Publiski bēta versija bija pieejama kopš 2008. gada 28. augusta. Viens no pirmajiem Ovi elementiem bija jūlijā iegādātā mediju koplietošanas vietne Twango. Nokia saviem pakalpojumiem iegādājas intelektuālos īpašumus, patentus un programmatūras komponentus. Tika iegādāti uzņēmumi, piemēram, Intellisync, NAVTEQ, Plazes, Gate5 un citi.
2009. gada 20. maijā prezentēts Ovi Maps Player API, kas ļāva mājas lapās iekļaut Ovi kartes, izmantojot JavaScript.
2011. gada maijā Nokia paziņoja, ka pārtrauks izmantot OVI zīmolu par labu Nokia zīmolam, lai novērstu zīmolu jucekli. Nokia turpina izmantot apakšdomēnu store.ovi.com, kas vēl 2013. gada martā bija aktīvs.
Puds

Puds (krievu: пуд) ir vēsturiska masas mērvienība krievu mērvienību sistēmā. 
Kopš 1899. gada Krievijā pieņemtā nolikuma 1 puds = 16,380496 kg.

Vēsture

Puds kā mērvienība pirmoreiz minēts jau 1134. gadā. Sākot ar 12. gadsimtu bija oficiāls preču masas mērs. Minēts arī Rīgas un Smoļenskas līgumā 1229. gadā. Etaloni glabāti sakrālajās celtnēs. 
1 puds = 16 bezmēnu = 40 lielo grivnu (vēlāk mārciņu) = 80 mazo grivnu = 2 Rīgas podu = 16,38 kg
1 berkovecs = 10 pudu
Neatgremotāji

Anatomija

Neatgremotāju apakškārtas dzīvnieku anatomija ir atšķirīga no pārējiem pārnadžiem. Priekšzobi ir gan augšžoklī, gan apakšžoklī, piemēram, kazām un briežiem priekšzobi ir tikai apakšžoklī. Lielākajai daļai pārnadžu ir 4 kambaru kuņģis, toties neatgremotāju apakškārtas dzīvniekiem kuņģis ir vienkāršs, un tie ir visēdāji.
Lai gan šīs apakškārtas dzīvnieki balstās uz 2 vidējiem pirkstiem, pēdām ir 4 gandrīz vienādi attīstīti pirksti. Kopumā šie dzīvnieki ir kompakti būvēti, lielām galvām un proporcionāli īsām kājām.
Giro d'Italia

Latviešu velobraucēji

1999. gadā vienā no sacīkstes posmiem uzvarēja latviešu riteņbraucējs Romāns Vainšteins.
LOL

Ir tāda L.O.L. lelle 
LOL (angļu: laughing out loud, laugh out loud — ‘skaļi smejos’) ir bieži sastopams elements interneta slengā.
Sākotnēji ticis lietots Usenet, vēlāk tika sākts lietot interneta komunikācijas vidē, pašlaik tiek lietots arī runātā sarunvalodā. LOL ir viens no iniciālismiem, kas tiek izmantots smiešanās apzīmēšanai, vēl ir populārs ROFL (angļu: rolling on the floor laughing — ‘vāļājos gar zemi smejoties’) un vairāki citi.
Šie iniciālismi tiek pretrunīgi vērtēti, vairāki autori neiesaka tos izmantot vismaz oficiālās sarunās un tekstos. 2011. gadā LOL kopā ar citiem akronīmiem tika iekļauts Oksfordas angļu valodas vārdnīcā, kur pirmais LOL lietošanas gadījums bija minēts 1960. gados lietotais iniciālisms no little old lady, pirmais dokumentētais LOL lietošanas gadījums ar tā pašreizējo nozīmi bija ziņojums Usenet 1980. gados.
Jēkabs Stumbergs

Biogrāfija

Jēkabs Stumbergs dzimis Iecavas pagasta Lielmellupos, kā zemkopja dēls. Mācījies Slokas pagasta draudzes skolā, pēc tam Rīgas apriņķa tirdzniecības skolā. To beidzis 1884. gadā un pēc tam vairākus gadus strādājis par laukstrādnieku tēva saimniecībā. 
1887. gada februārī sācis strādāt par ierēdni Rīgas zemes policijā, pēc tam maģistrāta kriminālā nodaļā un Rīgas 3. iecirkņa miertiesneša kancelejā. 1894. gada novembrī izturējis pārbaudījumus un ieguvis tiesības strādāt par advokātu. Šo arodu piekopis līdz 1915. gadam. Pēc Latvijas valsts proklamēšanas 1918. gada novembrī izpildījis "Pagaidu Valdības Vēstneša" redaktora pienākumus. 1918. gada decembrī iecelts par miertiesnesi Rīgā, 1920. gada augusta beigās pārcelts par Rīgas apgabaltiesas locekli. No 1923. gada februāra vadījis šīs tiesas 2. kriminālnodaļu. 1925. gada jūlijā Ministru kabinets apstiprinājis Stumbergu par Rīgas apgabaltiesas priekšsēdētāja biedru. Šajos divos amatos viņš nostrādājis līdz aiziešanai pensijā 1934. gadā.
Paralēli jurista darbam aktīvi darbojies arī žurnālistikā. Publicējis rakstus laikrakstā "Baltijas Vēstnesis" un no 1906. gada arī laikrakstā "Latvija". Bijis šī laikraksta atbildīgais redaktors no 1907. gada jūlija līdz 1908. gada augustam. Pēc tam bijis liberālā vācu laikraksta "Rigasche Neueste Nachrichten" līdzstrādnieks. Bet nedaudz vēlāk kļuvis par laikraksta "Dzimtenes Vēstnesis" politiskās nodaļas vadītāju. Šajā amatā nostrādājis līdz 1914. gada februārim. Neilgu laiku bijis arī Maskavas laikraksta "Ruskoe Slovo" Rīgas korespondents. 1915. gada pirmajā pusgadā laikraksta "Līdums" redaktors. Pēc tam evakuējies no kara uz Petrogradu un tur darbojies Latviešu bēgļu apgādes komitejā — vadījis viņu laikrakstu "Ziņojumi".       
Jēkabs Stumbergs miris 1935. gada 17. februārī. Apbedīts Iecavas kapos.
Dorupe (stacija)

Vēsture

Pieturas punkts tika atvērts 1934. gadā. Līdz 2001. gada augustam šeit apstājās dīzeļvilciens Rīga-Liepāja, bet līdz 2010. gada februārim- dīzeļvilciens Rīga—Reņģe. Kopš 2010. gada 15.februāra pieturas punkts ir neizmantots.
Vistleras bobsleja, kamaniņu un skeletona trase

Vistleras bobsleja, kamaniņu un skeletona trase (angļu: Whistler Sliding Centre, franču: Centre des sports de glisse de Whistler) ir bobsleja, kamaniņu un skeltona trase Vistlerā, Kanādā. Tajā notika 2010. gada ziemas olimpisko spēļu sacensības bobslejā, kamaniņu braukšanā un skeletonā. Trases dizaina izstrāde tika uzsākta 2004. gadā, bet pati trase tika celta no 2005. līdz 2007. gadam. Pirmo nobraucienu veica kanādiešu bobslejisti Pjērs Lidērs un Džastins Kripss 2007. gada 19. decembrī.
2010. gada 12. februārī trasē notiekošajā Olimpisko spēļu oficiālajā treniņbraucienā smagi cieta gruzīnu kamaniņu braucējs Nodars Kumaritašvili, kura kamanas 143,3 km/h lielā ātrumā kļuva nevadāmas. Viņš izkrita no kamanām un atsitās pret trases sienu. Mediķi negadījuma vietā ieradās 1 minūtes laikā un sniedza viņam pirmo medicīnisko palīdzību. Vēlāk Kumaritašvili ar helikopteri tika nogādāts Vistleras slimnīcā, taču tur sportists nomira.
5. decembris

5. decembris ir gada 339. diena pēc Gregora kalendāra (340. garajā gadā). Līdz gada beigām ir atlikušas 26 dienas.
Eksotoksīni

Eksotoksīni ir toksīni, ko izdala baktērijas. Eksotoksīni izdalās apkārtējā vidē no dzīvām baktērijām un tiem ir specifiska ietekme uz organismu. Eksotoksīnus galvenokārt izdala grampozitīvas baktērijas, pēc ķīmiskās uzbūves eksotoksīni ir olbaltumvielas. Atsevišķas baktērijas izdala ļoti spēcīgus toksīnus, piemēram, Clostridium botulinum producē spēcīgu toksīnu – botulīnu, tas var attīstīties nepietiekami vai nepareizi apstrādātos konservos, tā nāvējošā deva ir 0,1-1,0 mg. Botulīns ir neirotoksisks, rada muskuļu paralīzi. Šo toksīna īpašību plaši izmanto kosmetoloģijā. Botulīna toksīnu attīra un veido sterilu produktu. Atšķaidītu toksīnu injicē ādā, tas rada pagaidu daļēju muskuļu paralīzi noteiktā apgabalā, jo tiek bloķēta nervu impulsu pārvade. Muskuļu paralīze ilgst apmēram trīs mēnešus. Citi baktēriju izdalīti eksotoksīni izraisa stingumkrampjus, difteriju, pārtikas toksikoinfekcijas u.c.